Nimo Budyskeho nalěća je kóždolětny swjedźeń pod Starej wodarnju jedne z najwoblubowanišich zetkanjow Budyšanow. Tule nimaja jeno přewšo rjanu kulisu stareho města, ale tež wjele dobrych idejow.
Budyšin (CS/SN). Swjedźeń pod Budyskej Starej wodarnju měješe kónc tydźenja wjace jednotliwych programowych dźělow hač w 24 lětach do toho. Mjeztym zo běštej w zašłosći naměsto před Michałskej cyrkwju a dwór pod Hrodom w srjedźišću stałoj, su lětsa Nowu wodarnju sobu zapřijeli. Ale tež areal na přibrjohu Sprjewje, kotryž bu po wottorhanju stareje płatoweje fabriki znowa wuhotowany, su hosćo derje přiwzali. Tam wotmě so na přikład wubědźowanje gumijowych kačkow. Organizowała bě je dźěłowa skupina Woda iniciatiwy Angažowane město. Tu móžachu wopytowarjo nimo toho šach z wulkimi figurami hrać, a wohnjowi wobornicy zhašachu sobotu drjewjany domčk, kotryž dźěći njedźelu zaso natwarichu.
szl_Latn szl_Latn